KOMMISSIONENS FORORDNING (EF) Nr. 1141/97 af 23. juni 1997 om gennemførelsesbestemmelser til Rådets forordning (EF) nr. 820/97 for så vidt angår mærkning af oksekød og oksekødsprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 820/97 af 21. april 1997 om indførelse af en ordning for identifikation og registrering af kvæg og om mærkning af oksekød og oksekødsprodukter (1), særlig artikel 18, og

ud fra følgende betragtninger:

Der bør fastsættes gennemførelsesbestemmelser til forordning (EF) nr. 820/97 vedrørende salg mellem medlemsstaterne, så mærkningsordningen ikke fordrejer handelen med oksekød;

bestemmelserne bør omfatte en fremskyndet eller forenklet procedure for godkendelse af primære oksekødsudskæringer i enkeltpakninger eller oksekød i små detailpakker, der er mærket i en medlemsstat efter en godkendt specifikation og indført til en anden medlemsstats område;

erhvervsdrivende og organisationer bør anvende en identifikations- og registreringsordning, der sikrer fuldstændig overholdelse af specifikationen;

for at garantere specifikationens pålidelighed bør det uvildige organ og myndighederne have adgang til alle lister, som føres af de erhvervsdrivende og organisationerne, og de bør gennemføre regelmæssig stikprøvekontrol på grundlag af risikoanalyse;

medlemsstaterne bør foretage kontrol for at sikre, at de anvendte mærker er tilstrækkelig nøjagtige;

sanktioner bør anvendes, hvis det konstateres, at erhvervsdrivende ikke har overholdt specifikationen;

oksekød, der er mærket i overensstemmelse med tidligere ordninger, bør kunne afsættes i en overgangsperiode, uden at de eksisterende mærker skal ændres;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

Gensidig anerkendelse

1. Det i artikel 14, stk. 3, andet afsnit, i forordning (EF) nr. 820/97 omhandlede tidsrum, inden for hvilket ansøgningen hverken er blevet afslået eller godkendt, og myndighederne i indførselsmedlemsstaten ikke har fremsat ønske om yderligere oplysninger, er på to måneder regnet fra dagen efter dagen for indsendelse af ansøgningen.

I en overgangsperiode indtil den 1. januar 1998 er tidsrummet dog på fire måneder.

2. I henhold til artikel 14, stk. 5, i forordning (EF) nr. 820/97 er det i samme artikels stk. 3, andet afsnit, omhandlede tidsrum for primære oksekødsudskæringer i enkeltpakninger, der er mærket i en medlemsstat efter en godkendt specifikation og indført til en anden medlemsstats område, hvis der ikke er tilføjet oplysninger til den oprindelige mærkning, på 14 dage.

I en overgangsperiode indtil den 1. januar 1998 er tidsrummet dog på to måneder.

3. Med henblik på anvendelse af artikel 14, stk. 5, i forordning (EF) nr. 820/97 kan oksekød i små detailpakker, der er mærket i en medlemsstat efter en godkendt specifikation, indføres til og afsættes på en anden medlemsstats område, uden at denne medlemsstat skal forhåndsgodkende specifikationen, såfremt:

a) de pågældende pakker ikke ændres

b) den specifikation, der er godkendt af den medlemsstat, hvor oksekødet pakkes, også omfatter afsætning af det pakkede kød i andre medlemsstater

c) den medlemsstat, der godkender specifikationen, på forhånd meddeler alle nødvendige oplysninger til de øvrige medlemsstater, hvor det pakkede oksekød skal afsættes efter den godkendte specifikation.

Artikel 2

Mindstekrav til specifikationen

Alle erhvervsdrivende og organisationer, jf. artikel 13 i forordning (EF) nr. 820/97, anvender på deres respektive produktions- og afsætningstrin en identifikationsordning og en omfattende registreringsordning på en sådan måde, at der skabes forbindelse mellem identifikationen af kødet og det eller de pågældende dyr, jf. artikel 14, stk. 2, i forordning (EF) nr. 820/97. Registreringsordningen indebærer angivelse af ankomst- og afgangsdato for dyr, slagtekroppe og/eller udskæringer for at sikre overensstemmelse mellem ankomster og afgange.

Artikel 3

Kontrol

1. Erhvervsdrivende og organisationer giver på alle tidspunkter det uvildige organ, jf. artikel 14, stk. 1, i forordning (EF) nr. 820/97, og myndighederne adgang til:

a) deres lokaler

b) alle lister, der beviser, at oplysningerne på mærkerne er korrekte.

2. Det uvildige organ eller, i henhold til artikel 14, stk. 1, tredje afsnit, i forordning (EF) nr. 820/97, myndighederne foretager regelmæssigt stikprøvekontrol på grundlag af risikoanalyse, der tager hensyn til specifikationens komplekse karakter. For hver stikprøvekontrol udarbejdes der en kontrolrapport med angivelse af eventuelle mangler og foranstaltninger, som kan afhjælpe situationen, samt eventuelle tidsfrister og anvendte sanktioner.

3. Hvis den mulighed, der er fastsat i artikel 14, stk. 1, tredje afsnit, i forordning (EF) nr. 820/97, ikke er anvendt, foretager medlemsstaterne kontrol på en sådan måde, at der skabes tilstrækkelig sikkerhed for nøjagtigheden af de anvendte mærker. Kontrollens hyppighed fastlægges navnlig ud fra specifikationens komplekse karakter.

4. Erhvervsdrivende, organisationer og uvildige organer meddeler alle relevante oplysninger til myndighederne.

Artikel 4

Sanktioner

1. Medlemsstaterne fastlægger en sanktionsordning, der finder anvendelse, hvis bestemmelserne i forordning (EF) nr. 820/97 overtrædes, og træffer de fornødne gennemførelsesforanstaltninger. Sanktionerne skal være effektive, stå i rimeligt forhold til overtrædelsen og have en afskrækkende virkning.

2. Uden at det berører sanktionerne i artikel 21 i Rådets forordning (EF) nr. 820/97, gælder, at hvis oksekødet er mærket og afsat, uden at specifikationen er overholdt, eller hvis der ikke foreligger nogen godkendt specifikation, kræver medlemsstaterne, at kødet fjernes fra markedet, indtil mærket er fjernet, eller oksekødet er ommærket i overensstemmelse med nærværende forordning.

Artikel 5

Afsluttende bestemmelser

1. Myndighederne fører en fortegnelse over godkendte specifikationer med oplysning om, hvilken erhvervsdrivende og organisation der er ansvarlig for mærkning af kødet, og det uvildige organ, som er ansvarlig for kontrollen.

2. Medlemsstaterne giver snarest muligt Kommissionen meddelelse om de myndigheder, der er ansvarlige for gennemførelsen af mærkningsordningen i henhold til forordning (EF) nr. 820/97, samt om supplerende gennemførelsesbestemmelser navnlig vedrørende kontrol og sanktioner.

Artikel 6

Ikrafttrædelse

Denne forordning træder i kraft den 1. juli 1997.

Oksekød, der er mærket i overensstemmelse med tidligere ordninger, kan dog afsættes indtil den 1. januar 1998, uden at eksisterende mærker skal ændres.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 23. juni 1997.

På Kommissionens vegne

Franz FISCHLER

Medlem af Kommissionen

(1) EFT nr. L 117 af 7. 5. 1997, s. 1.